Document ID: 31997D0737

KOMMISSIONENS BESLUTNING af 14. oktober 1997 om dyresundhedsmæssige betingelser og udstedelse af sundhedscertifikat for fersk kød og kødprodukter fra Forbundsrepublikken Jugoslavien og om ændring af beslutning 81/547/EØF og 97/222/EF (EØS-relevant tekst) (97/737/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), senest ændret ved direktiv 96/91/EF (2), særlig artikel 14, 16, 21a og 22,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i kapitel 1 i bilag A til direktiv 89/662/EØF, og for så vidt angår patogener, i direktiv 90/425/EØF (3), senest ændret ved direktiv 96/90/EF (4), særlig artikel 10, stk. 2, litra c), i forbindelse med bilag I, kapitel 10, og
ud fra følgende betragtninger:
Som følge af Jugoslaviens deling bør der fastsættes specifikke dyresundhedsmæssige betingelser og bestemmelser om udstedelse af sundhedscertifikat for fersk kød fra Forbundsrepublikken Jugoslavien, og de eksisterende forskrifter bør ændres i overensstemmelse hermed; der bør fastsættes tilsvarende bestemmelser for indførsel af fersk kød fra Den Tidligere Jugoslaviske Republik Makedonien ved ændring af Kommissionens beslutning 81/547/EØF (5), senest ændret ved beslutning 92/453/EØF (6);
veterinærsagkyndige fra EF har under et besøg i Forbundsrepublikken Jugoslavien konstateret, at dyresundhedssituationen her er lige så god som i medlemsstaterne, især hvad angår sygdomme, der kan overføres via kød;
Forbundsrepublikken Jugoslaviens veterinærmyndigheder har endvidere bekræftet, at landet i mindst tolv måneder har været fri for kvægpest, afrikansk svinepest, smitsom blæreudslæt hos svin og smitsom svinelammelse (Teschner syge);
der er ikke blevet vaccineret mod disse sygdomme i mindst tolv måneder; der vaccineres mod klassisk svinepest i Forbundsrepublikken Jugoslavien, og der forekommer af og til udbrud af klassisk svinepest; der bør derfor ikke gives tilladelse til indførsel af fersk kød fra svin fra dette land, medmindre der er tale om andre anvendelsesformål end konsum;
der forekom udbrud af mund- og klovesyge i 1996 i en del af området, nemlig regionen Kosovo og Metohija, men der blev ikke foretaget vaccination; der bør derfor ikke på nuværende tidspunkt gives tilladelse til indførsel af fersk kød fra kvæg, får og geder fra denne region;
Forbundsrepublikken Jugoslaviens myndigheder har givet tilsagn om at underrette Kommissionen og medlemsstaterne pr. telefax, eller telegram inden for 24 timer, hvis der bekræftes forekomst af en af de ovennævnte sygdomme, eller politikken for vaccination mod dem ændres;
de dyresundhedsmæssige betingelser og bestemmelserne om udstedelse af sundhedscertifikater bør tilpasses sundhedssituationen i det pågældende tredjeland;
der bør fastsættes andre sundhedsbetingelser for kød, som ikke er bestemt til konsum, efter bestemmelserne i direktiv 92/118/EØF og Kommissionens beslutning 89/18/EØF (7) vedrørende indførsel fra tredjelande af fersk kød til andre formål end konsum;
kirtler og organer, der indføres med bestemmelseslandets tilladelse, er undergivet bestemmelserne i direktiv 92/118/EØF;
Kommissionens beslutning 97/222/EF (8), der indeholder listen over tredjelande, som har tilladelse til at benytte standardsundhedscertifikaterne for kødprodukter, der indføres fra tredjelande, bør derfor ændres i overensstemmelse med det ovenfor anførte;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Medlemsstaterne tillader indførsel af følgende kategorier af fersk kød fra Forbundsrepublikken Jugoslavien, bortset fra regionen Kosovo og Metohija:
a) fersk kød af tamkvæg, -får og -geder, der opfylder kriterierne i sundhedscertifikatet i bilag A, som skal ledsage sendingen
b) fersk kød af enhovede husdyr, der opfylder kriterierne i sundhedscertifikatet i bilag B, som skal ledsage sendingen.
2. Medlemsstaterne tillader indførsel af fersk svinekød fra Forbundsrepublikken Jugoslavien, bortset fra regionen Kosovo og Metohija, til andre formål end konsum. Medlemsstaterne drager omsorg for, at sådanne indførsler opfylder betingelserne i beslutning 89/18/EØF og direktiv 92/118/EØF og opfylder kriterierne i sundhedscertifikatet i bilag C, som skal ledsage hver enkelt sending.
Efter ankomsten til EF's område og under fremstillingen skal råvaren steriliseres i hermetisk lukkede beholdere, således at der opnås en Fo-værdi på mindst 3; der foretages veterinærkontrol for at sikre, at færdigvaren rent faktisk har opnået denne værdi.
Artikel 2
I beslutning 81/547/EØF ændres »De Jugoslaviske Republikker Serbien, Montenegro og Makedonien« og »Jugoslavien« i hele teksten til »Den Tidligere Jugoslaviske Republik Makedonien«.
Artikel 3
I beslutning 97/222/EF foretages følgende ændringer:
1) I del I i bilaget indsættes følgende linjer ifølge den alfabetiske rækkefølge efter ISO-koden:
TABELPOSITION
.
2) I del II i bilaget indsættes følgende linjer ifølge den alfabetiske rækkefølge efter ISO-koden:
TABELPOSITION
.
Artikel 4
Denne beslutning anvendes fra den 1. november 1997.
Artikel 5
Denne beslutning er rettet til medlemsstaterne.
Udfærdiget i Bruxelles, den 14. oktober 1997.

Labels: 0
3
17
18